**Kaip išvengti papildomų klaidų atliekant užduotis „EDUKA klasėje“?**

„EDUKA klasėje“ pateikiamos užduotys skirtos ne tik taikyti ir pa(si)tikrinti dalykines žinias ir įgūdžius, bet ir ugdyti(s), taikyti kompiuterinio raštingumo, tvarkos, atidumo ir pan. gebėjimus. Tad būk atidus.

1. **Visada labai atidžiai perskaityk užduotį. Suskaidyk ją dalimis ir pasitikrink, ar tinkamai supratai, ką turi padaryti, ar aiškūs pateikiami pavyzdžiai.**
2. **Įsitikink, ar tinkamai rašai mažąsias / didžiąsias raides.**

**5–8 klasių mokiniams svarbu:**

* **Lietuvių kalbos** užduotyse:
* rašant bent dviejų žodžių sakinį, pirmasis sakinio žodis turi būti didžiąja raide;
* rašant asmenų vardus (asmenvardžius), tikrinius gyvūnų ir gamtos daiktų vardus, pirmoji žodžio raidė turi būti didžioji;
* rašant tikrinius astronominių, geografinių objektų ir kt. pavadinimus / vietovardžius, pirmoji žodžio raidė turi būti didžioji.
* **Visų dalykų** užduotyse, kai reikia įrašyti sakinyje ar tekste praleistą žodį ar žodžius, pirmasis sakinio žodis ir tikriniai daiktavardžiai turi būti rašomi didžiąja raide, kiti sakinio žodžiai – mažosiomis.
* **Lietuvių kalbos** užduotyse, kai vartojama tiesioginė kalba, po šauktuko, klaustuko ar daugtaškio, kuriais baigiasi tiesioginė kalba, pirmasis autoriaus žodis pradedamas mažąja raide, pvz.: *„Tegyvuoja taika!“ – baigė jis savo kalbą.*

**9–12 klasių mokiniams svarbu:**

* **Visų dalykų** užduotyse:
* rašant bent dviejų žodžių sakinį, pirmasis sakinio žodis turi būti didžiąja raide;
* rašant asmenų vardus (asmenvardžius), tikrinius gyvūnų ir gamtos daiktų vardus, pirmoji žodžio raidė turi būti didžioji;
* rašant tikrinius astronominių ir geografinių objektų pavadinimus / vietovardžius, pirmoji žodžio raidė turi būti didžioji.
* **Visų dalykų** užduotyse, kai reikia įrašyti sakinyje ar tekste praleistą žodį ar žodžius, pirmasis sakinio žodis ir tikriniai daiktavardžiai turi būti rašomi didžiąja raide, kiti sakinio žodžiai – mažosiomis).
* **Visų dalykų** užduotyse, kai vartojama tiesioginė kalba, po šauktuko, klaustuko ar daugtaškio, kuriais baigiasi tiesioginė kalba, pirmasis autoriaus žodis pradedamas mažąja raide, pvz.: *„Tegyvuoja taika!“ – baigė jis savo kalbą.*

1. **Laikykis pagrindinių kompiuterinio raštingumo taisyklių. Jei kas neaišku, pasikonsultuok su IT mokytoja /-u, draugais ar artimaisiais.**
   * Rašyk lietuviškomis raidėmis.
   * Prisimink, kad tarpas dedamas po skyrybos ženklų: taško, kablelio, kabliataškio, brūkšnio ir pan.
   * Nepalik nereikalingų / papildomų tarpų tarp žodžių ar simbolių.
   * Rašyk lietuviškas kabutes. (Lietuviškas kabutes galima surinkti kodu: nuspaudus klavišą *Alt* surenkamas atidaromųjų kabučių kodas 0132 arba uždaromųjų – 0147. Skaityk daugiau <http://www.vlkk.lt/konsultacijos/3501-lietuviskos-kabutes> .)
   * Rašyk tinkamus brūkšnius ir brūkšnelius. (Brūkšnį, jei naudojiesi ne lietuviško standarto klaviatūra, galima surinkti **Alt+0150**. Skaityk daugiau <http://www.vlkk.lt/konsultacijos/4929-bruksnelis-bruksnys> .)
   * Tinkamai užrašyk antraštę, atitrauk pirmąją pastraipos eilutę.
   * Įkelk į dokumentą mokomųjų dalykų formules ar brėžinius.
   * Daugybos ir dalybos užduotyse galimi tokie dalybos ir daugybos ženklai:

*Daugyba*  \* • ×

*Dalyba* : ÷ /

1. **Atlikęs /-usi užduotį, atidžiai patikrink.**